અમદાવાદઃ શહેરમાં હિટ એન્ડ રનની ઘટનાઓ સતત વધી રહી છે. વહેલી સવારે ખુલ્લો રોડ જોઇ કારચાલક બેફામ સ્પીડે કાર ચલાવતા હોય છે, જેના કારણે લોકો અકસ્માતનો ભોગ બને છે અને જિંદગી ગુમાવે છે. ગઇ કાલે વહેલી સવારે નવરંગપુરા વિસ્તારમાં હિટ એન્ડ રનની ઘટના બનતાં રહી ગઇ હતી, પરંતુ આજે વહેલી સવારે થલતેજ અંડરબ્રિજમાં હિટ એન્ડ રનનો બનાવ બનવા પામ્યો છે. અંબાજી પગપાળા જતા વૃદ્ધને અજાણ્યા કારચાલકે અડફેટે લેતાં તેમનું ઘટનાસ્થળે મોત નીપજ્યું હતું. આ અંગે વસ્ત્રાપુર પોલીસે તપાસ શરૂ કરી છે.